Öldungadeild bandaríska þingsins tekur frumvarp ríkisstjórnarinnar um miklar fjárfestingar í heilbrigðis- og loftslagsmálum til umræðu um helgina. Þetta staðfestir Chuck Schumer, leiðtogi Demókrata í öldungadeildinni.
Frumvarpið er nokkuð snyrt útgáfa af kosningaloforðum Joes Biden forseta. Í því er kveðið á um nærri 370 milljarða dala fjárfestingu í grænni orku og aðgerðum í loftslagsmálum og um 64 milljarða dala pakka til að tryggja aðgengi að heilbrigðisþjónustu og lækka lyfjaferð í landinu.
Þótt Schumer segist viss um að frumvarpið verði samþykkt er ekki öruggt að svo fari. Öldungadeildin skiptist nú jafnt, 50 þingmenn í hvorri fylkingu og hefur forseti öldungadeildarinnar, Kamala Harris varaforseti, oddaatkvæði ef atkvæði falla jafnt.
Þetta þýðir að allir Demókratarnir 48 auk þeirra tveggja óháðu sem jafnan greiða atkvæði með Demókrötum þurfa að samþykkja frumvarpið að því gefnu að Repúblikanarnir segi allir nei. Kyrsten Sinema, nokkuð íhaldssamur Demókrati frá Arizona, hefur áður lagst gegn ýmsum áformum Bidens. Hún sagðist í nótt hafa samþykkt að greiða atkvæði með frumvarpinu að því gefnu að breytingar verði gerðar á því.